<classify> KAMATI ya Kudumu ya Fedha ya Bunge la Afrika Mashariki EALA, imelieleza Bunge hilo kuwa, Sh bilioni 1.6 zilizofujwa kwenye mradi ya ujenzi wa kituo kikuu cha uokozi katika Ziwa Victoria zimerejeshwa.Ujenzi wa mradi huo mkubwa unaenda pamoja na ujenzi wa vituo vidogo 40 vya uokozi kuzunguka Ziwa Victoria na utaokoa watu 5,000 wanaodaiwa kufa maji kila mwaka kutokana na shughuli mbalimbali ikiwemo uvuvi.Akisoma ripoti katika Bunge la EALA, Mwenyekiti wa kamati hiyo, Dk Ngwaru Maghembe, amesema hadi sasa jumla ya Sh bilioni 14 zimesharejeshwa, ikiwemo Sh bilioni 2 zilizotumika kinyume cha utaratibu.Kurejeshwa kwa fedha hizo ni utekelezaji wa maazimio yaliyotolewa na kamati hiyo wakati ilipokagua hesabu za mradi huo na kubaini kuwa kiasi hicho cha fedha kimelipwa kwa mkandarasi kinyume cha mkataba.Alisema mradi huo ulioanza mwaka 2011 umekuwa ukikabiliwa na changamoto kubwa ya matumizi ya fedha zilizokuwa zimetolewa kama kianzio cha utekelezaji wa mradi.Tumetembelea eneo la mradi lenye ukubwa wa ekari 6 lililotolewa na serikali ya Kenya. Mradi umeanza mwaka 2011 na mpaka leo wamezungusha fensi tu ikilinganishwa na fedha zilizotolewa bado wapo nyuma sana, alisema Maghembe.Aidha, alisema kamati hiyo ya fedha ilifika katika mradi huo kufuatilia utekelezaji wa maagizo yao na hatua iliyofikiwa lakini imebaini kwamba tangu kuanza kwa mradi huo mwaka 2011 hakuna kilichofanyika zaidi ya kuzungushia uzio huku maendeleo ya mradi yakibaki nyuma.Hata hivyo, kamati hiyo imepongeza hatua ya Dk Ally Matano ambaye ni Mkurugenzi Mtendaji wa mradi huo wa Bonde la Ziwa Victoria ya kutii maagizo ya Bunge na kurejesha kiasi hicho chote cha fedha zilizokuwa zimetolewa kama kianzio cha mradi kwa kushindwa kufanya kazi iliyokusudiwa.Dk Maghembe alisema kamati yake imeagiza aliyeidhinisha kiasi cha Sh bilioni 2 kwa ajili ya ukarabati wa ofisi na lifti kinyume cha utaratibu akamatwe na kufikishwa kwenye vyombo vya sheria.Katika hatua nyingine, Dk Maghembe alisema watu zaidi ya 5,000 hufa kila mwaka kwenye ziwa hilo kutokana na shughuli za uvuvi.Alishauri eneo hilo lipandwe miti ya kutosha ili kupunguza vifo.  <topic>: KITAIFA 